‘শওকত ওসমান স্যার কী বই পাঠ্য, তাও সম্ভবত খোঁজ করেননি কখনো। অদ্ভুত অদ্ভুত কথা বলতেন তিনি। যেমন: একটা মনে আছে। তিনি একটা অদ্ভুত বাড়ি বানানোর স্বপ্ন দেখতেন- যার ছাদ টিনের বাড়ির ছাদের মতো, দুদিকে ঢালু হবে না কিংবা সমতল হবে না, হবে মাঝখানে নিচু। বর্ণনার চেয়ে স্যারের পরিকল্পিত বাড়ির ছবি এঁকে দেখানো ভালো। সাধারণত টিনের বাড়ি হয় ত্রিভুজ। ওপরদিকে উঁচু করে আঁকলে যেমন হয় তেমনি, কিন্তু শওকত ওসমানের পরিকল্পিত টিনের বাড়ির ছাদ ত্রিভুজ উল্টে দিলে যেমন হবে সেরকমের। স্পেশাল বেঙ্গলির ক্লাস হতো ক্লান্ত দীর্ঘ গরমের দুপুর বেলায়। তখন স্বভাবতই স্বপ্ন এসে দেখা দিত। কিন্তু শওকত ওসমান অ-পাঠ্য বিষয় বলেই আমাদের জ্ঞানের ও কল্পনার চোখ খুলে দিয়েছিলেন।’ (স্মৃতির নোটবুক)